**2.ประเด็นการพัฒนา**

**ส่วนที่ 5 ประเด็นการพัฒนา**

**1. บทวิเคราะห์สภาวะแวดล้อม (SWOT Analysis)**

 **1.1 จุดแข็ง (Strengths)**

1. จังหวัดมีที่ตั้ง สภาพภูมิประเทศ และภูมิอากาศ เอื้ออำนวยต่อการพัฒนาในจังหวัด ได้แก่ มีพื้นที่ติดทะเล มีพื้นที่ใกล้กรุงเทพมหานคร ระยะทาง ๗๙ กิโลเมตร

 2. เป็นศูนย์รวมที่ตั้งอุตสาหกรรมขนาดใหญ่ของประเทศและมีแนวโน้มที่จะเติบโตเป็นศูนย์กลางอุตสาหกรรมสมัยใหม่ของภูมิภาคเอเชียตะวันออกเฉียงใต้ เนื่องจากเป็นหนึ่งในพื้นที่เขตพัฒนาพิเศษ
ภาคตะวันออก Eastern Economic Corridor (EEC) มีอุตสาหกรรมหลักที่สำคัญ มีศักยภาพพร้อม
ต่อการพัฒนาในพื้นที่

3. ศูนย์กลางการค้า แหล่งกระจายสินค้า การลงทุน ธุรกิจบริการ รวมทั้งมีที่พัก โรงแรมขนาดใหญ่ เหมาะแก่การจัดประชุมสัมมนา MICE และให้บริการนักท่องเที่ยว

4. มีโครงข่ายเส้นทางคมนาคมขนส่งที่เชื่อมโยงกันทั้งทางบก ทางน้ำ ทางราง และทางอากาศ
ซึ่งในอนาคตสามารถเชื่อมโยงกันแบบไร้รอยต่อ (Seamless Operation) เพื่อช่วยเพิ่มศักยภาพในการแข่งขันจากการลดเวลาการเดินทาง ประหยัดค่าขนส่ง

5. มีท่าเรือขนาดใหญ่ ได้แก่ ท่าเรือแหลมฉบังซึ่งเป็นท่าเรือน้ำลึกหลักในการขนส่งสินค้าระหว่างประเทศ สามารถรองรับได้ทั้งเรือสินค้าทั่วไปจนถึงเรือเดินสมุทรขนาดใหญ่พิเศษ (Super Post Panamax) รวมทั้งบริการพื้นฐานต่างๆ ตามมาตรฐานท่าเรือพาณิชย์สากล มีความพร้อมด้านโครงสร้างพื้นฐานเชื่อมโยงพื้นที่อุตสาหกรรมกับท่าเรือน้ำลึกในการขนถ่ายสินค้าได้สะดวก รวดเร็ว และมีประสิทธิภาพ

6. เป็นจังหวัดที่มีแหล่งท่องเที่ยวที่หลากหลายประเภท ทั้งแหล่งท่องเที่ยวธรรมชาติ
แหล่งท่องเที่ยวเชิงประวัติศาสตร์ แหล่งท่องเที่ยวเชิงวัฒนธรรม แหล่งท่องเที่ยวกิจกรรมผจญภัย
และแหล่งท่องเที่ยวบันเทิงสมัยใหม่ และแม่เหล็กสำคัญคือ “เมืองพัทยา” ซึ่งเป็นแหล่งท่องเที่ยวนานาชาติที่มีชื่อเสียงระดับโลก ในแต่ละปีมีนักท่องเที่ยวทั้งชาวไทยและชาวต่างชาติเดินทางมาท่องเที่ยวเพิ่มมากขึ้นอย่างต่อเนื่อง

7. มีความพร้อมด้านการแพทย์ โดยมีสถานพยาบาลที่ทันสมัย ครบวงจร เพียงพอต่อความต้องการ และสามารถรองรับการขยายตัวของภาคอุตสาหกรรมและการท่องเที่ยวได้

8. มีสถาบันการศึกษาที่มีคุณภาพ สามารถผลิตบุคลากรที่มีคุณสมบัติได้ตรงกับความต้องการ
ของตลาดแรงงาน นอกจากนี้จังหวัดยังได้มีการดำเนินโครงการจัดการศึกษาเพื่อการมีงานทำเชิงพื้นที่
ซึ่งเป็นความร่วมมือจากทุกภาคส่วนที่มีความเกี่ยวเนื่องกับการปฏิรูปการศึกษาภายในพื้นที่จังหวัดชลบุรี
ทั้งภาครัฐ ภาคเอกชน ภาคท้องถิ่น ภาควิชาการ ภาคประชาสังคม ภาคอุตสาหกรรมและการท่องเที่ยว และหน่วยงานต่างๆ ที่เกี่ยวข้อง โดยกำหนดเป้าหมายการพัฒนาการศึกษาเพื่อให้ผู้ที่จบการศึกษา
ระดับมัธยมศึกษาตอนต้นได้ศึกษาต่อสาย อาชีพมากขึ้น เพื่อผลิตกำลังคนในอนาคตให้เป็นแรงงานที่มีฝีมือเข้าสู่ภาคอุตสาหกรรมและการท่องเที่ยว ที่มีการขยายตัวอย่างรวดเร็ว ทำให้เกิดการสร้างงานสร้างรายได้ทางเศรษฐกิจ รวมถึงเพิ่มค่าผลิตภัณฑ์มวลรวม จังหวัด (GPP) ให้สูงขึ้น ตลอดจนคุณภาพชีวิตที่ดีขึ้นแก่ประชาชนในจังหวัดชลบุรี

9. ภาคเกษตรมีครบทั้ง พืช ประมง ปศุสัตว์ ที่สร้างมูลค่าเป็นแหล่งผลิตที่สำคัญของประเทศ
มีผลิตภัณฑ์ทางการเกษตรที่สำคัญ ได้แก่ ยางพารา มันสำปะหลัง ปาล์มน้ำมัน สับปะรด อ้อย ไก่เนื้อ ไก่ไข่ และสุกร นอกจากนี้การมีพื้นที่ติดชายฝั่งทะเลยังทำให้เกิดการผลิตในสาขาประมงที่มีบทบาทสำคัญต่อระบบเศรษฐกิจของพื้นที่ ได้แก่ การทำประมงน้ำจืด การเพาะเลี้ยงสัตว์น้ำชายฝั่ง และการทำประมงทะเล

10. มีโรงงานอุตสาหกรรมแปรรูปผลผลิตทางการเกษตรจำนวนมาก เช่น โรงงานผลิตน้ำตาลทราย โรงงานผลิตสับปะรดกระป๋อง โรงงานผลิตน้ำมันปาล์ม โรงงานแปรรูปผลิตภัณฑ์ยางพารา โรงฆ่าสัตว์เพื่อการส่งออก

11. จังหวัดชลบุรีมีการประสานความร่วมมือจากทุกภาคส่วนได้เป็นอย่างดี ได้แก่ ภาคประชาชน
ภาคประชาสังคม ภาคเอกชน ที่เข้มแข็ง และภาครัฐที่ให้การสนับสนุน

 **1.2 จุดอ่อน (weakness)**

 1. การขยายตัวของอุตสาหกรรมและการเปลี่ยนจากสังคมเกษตรเป็นสังคมเมืองและอุตสาหกรรม ทำให้มีประชากรแฝงและแรงงานต่างด้าวเพิ่มขึ้นจำนวนมากในพื้นที่ทำให้การบริการของภาครัฐไม่ทั่วถึง ได้แก่ โรงพยาบาล แพทย์ และก่อให้เกิดปัญหาอาชญากรรม ปัญหายาเสพติด ปัญหาการบุกรุกทำลายทรัพยากรธรรมชาติและสิ่งแวดล้อม ปัญหาคุณภาพชีวิต ปัญหาด้านสาธารณสุข (โรคติดต่อ) รวมถึงปัญหาสุขภาพจิต เช่น ความเครียดจากการทำงาน ความรุนแรงในครอบครัวและสังคม ผู้สูงอายุขาดคนดูแลเนื่องจากลูกหลานต้องไปทำงาน เป็นต้น

 2. การพัฒนาภาคอุตสาหกรรมในพื้นที่อย่างรวดเร็วและการรวมกลุ่มอุตสาหกรรมในพื้นที่ทำให้ประสบปัญหาการบริหารจัดการสิ่งแวดล้อมและชีวอนามัย เช่น ผลกระทบด้านสิ่งแวดล้อม ทั้งน้ำเสีย มลพิษทางอากาศ ขยะมูลฝอย ของเสียอันตราย และก๊าซเรือนกระจก ปัญหาเกี่ยวกับสุขภาพ การขาดแคลนทรัพยากรน้ำ และปัญหาทรัพยากรธรรมชาติเสื่อมโทรม ซึ่งปัญหาต่างๆ เหล่านี้ส่งผลให้เกิดการเรียกร้องจากประชาชนให้มีการดำเนินการแก้ไขปัญหาอย่างเป็นระบบ และการมีส่วนร่วมในการรับรู้
ของประชาชน

 3. ระบบการศึกษา นักเรียนนักศึกษาส่วนใหญ่ยังมีค่านิยมเน้นการศึกษาสายสามัญมากกว่า
สายอาชีพทำให้เกิดปัญหาขาดแคลนแรงงานที่มีทักษะฝีมือเฉพาะด้านสำหรับภาคอุตสาหกรรม
และการพัฒนาด้านทักษะภาษา เทคนิค เพื่อรองรับการเป็นเขตพัฒนาพิเศษภาคตะวันออก
ยังไม่เป็นรูปธรรมชัดเจน

 4. การบริหารจัดการน้ำยังไม่มีประสิทธิภาพเพียงพอ เนื่องจากความต้องการน้ำเพิ่มมากขึ้น
จากการขยายตัวของภาคอุตสาหกรรม การท่องเที่ยวและบริการ รวมถึงความต้องการน้ำในการอุปโภคบริโภคของประชาชน ประกอบการปริมาณน้ำฝนที่ได้ไม่เพียงพอต่อความต้องการและแหล่งน้ำสำหรับ
กักเก็บน้ำมีจำกัดไม่สามารถรองรับการขยายตัวดังกล่าวได้ ทำให้เกิดภาวะขาดแคลนน้ำ

 5. การจัดการผังเมืองเพื่อกำหนดการใช้ประโยชน์ในที่ดินของจังหวัดยังไม่ครอบคลุมและสอดรับกับการพัฒนาพื้นที่ในเขตพัฒนาพิเศษภาคตะวันออก (EEC) ส่งผลกระทบไปถึงการส่งเสริมการลงทุน
และการวางแผนการพัฒนาเมืองในอนาคต และอาจส่งผลให้เกิดการร้องเรียนจากประชาชนผู้ได้รับผลกระทบจากการพัฒนาอุตสาหกรรมในพื้นที่ดังกล่าว

 6. เส้นทางการท่องเที่ยวยังไม่สามารถเชื่อมโยงแหล่งท่องเที่ยวทุกพื้นที่เพื่อให้เกิดความหลากหลายของแหล่งท่องเที่ยว การกระจายตัวของนักท่องเที่ยว ประหยัดเวลาและค่าใช้จ่าย เกิดการสร้างงานสร้างอาชีพ เป็นการกระจายรายได้ให้กับชุมชนและท้องถิ่น รวมถึงปลูกจิตสำนึกให้ประชาชนในชุมชนมีความรู้สึกรักและหวงแหนทรัพยากรการท่องเที่ยวในท้องถิ่นของตน

7. การที่ผู้ประกอบการ เจ้าของธุรกิจ บุคลากรผู้คิดค้นเทคโนโลยี / นวัตกรรมสมัยใหม่ ต้องนำเข้าเครื่องมือ/เครื่องจักร/ส่งประดิษฐ์/วัตถุดิบที่จำเป็นจากต่างประเทศเข้ามาเพื่อใช้งานในธุรกิจจะต้องดำเนินการตามขั้นตอนและเสียภาษีอากรตามที่กฎหมายกำหนด

8. การให้บริการของภาครัฐด้วยเทคโนโลยีดิจิทัลและการใช้ประโยชน์จากฐานข้อมูลที่มีถูกต้อง และทันสมัยเพื่อให้บริการประชาชนได้อย่างมีประสิทธิภาพ ผ่านสื่อดิจิทัลต่างๆ เพื่อยกระดับคุณภาพชีวิตของประชาชนทุกกลุ่ม แต่อาจจะมีกลุ่มผู้ด้อยโอกาสทางสังคมที่ไม่สามารถเข้าถึงเทคโนโลยีดิจิทัลและสื่อดิจิทัลดังกล่าวได้ ทำให้ไม่ได้รับบริการจากภาครัฐอย่างเท่าเทียม

 **1.3 โอกาส** (Opportunities)

 1. รัฐบาลมีนโยบายส่งเสริมการลงทุนในเขตพัฒนาพิเศษภาคตะวันออก (EEC) ซึ่งจังหวัดชลบุรีเป็นหนึ่งในพื้นที่ดำเนินการดังกล่าวโดยเป็นศูนย์กลางในการลงทุนด้านอุตสาหกรรมหลักที่สำคัญ
ของประเทศและภูมิภาคอาเซียนที่มีความพร้อมและขีดความสามารถในการแข่งขันสูง ด้วยการลงทุน
ด้านโครงสร้างพื้นฐานและระบบสาธารณูปโภค เพื่อเพิ่มศักยภาพรองรับการลงทุน และการพัฒนากิจกรรมทางเศรษฐกิจและการอำนวยความสะดวกต่างๆ ในพื้นที่ นอกจากนี้ยังมีมาตรการเขตเศรษฐกิจพิเศษ
ในรูปแบบ Super Cluster และ Cluster ที่ให้สิทธิพิเศษทางภาษีและผ่อนปรนกฎระเบียบบางประการ เพื่อส่งเสริมให้นักลงทุนเข้ามาลงทุนในพื้นที่อีกด้วย

 2. จังหวัดชลบุรีเป็นหนึ่งในพื้นที่นำร่องการพัฒนาเมืองอัจฉริยะ (Smart City) โดยเฉพาะพื้นที่นิคมอุตสาหกรรมแหลมฉบังและ 7 ชุมชนโดยรอบ ด้วยการติดตั้ง Smart Pole หรือเสาประชารัฐ
ซึ่งเป็นเสาที่มีไฟฟ้าเลี้ยงและเชื่อมต่อกับสายสื่อสาร ติดตั้งกล้องวงจรปิด ใช้ติดตามการจราจรและ
ดูแลเรื่องอาชญากรรม ถือเป็น Digital Infrastructure ของเมือง เพื่อเป็นการพัฒนาเมืองอุตสาหกรรมอย่างยั่งยืน ด้วย Internet of Things (IOT) นอกจากนี้ยังมีการพัฒนาเมืองพัทยาให้เป็นเมืองอัจฉริยะ
โดยการพัฒนาเทคโนโลยีในด้าน Smart Living ด้วยการส่งเสริมความปลอดภัยในการใช้รถใช้ถนนและ
การท่องเที่ยวด้วยกล้อง CCTV การบริหารจัดการรถขนส่งเที่ยวเปล่าเพื่อลดความแออัดของรถขนส่งและ
ลดต้นทุนในการขนส่ง (Smart Port) การพัฒนาระบบร้องเรียน/การติดตามผลการดำเนินงานแก้ไขปัญหาเมืองและการให้ข้อมูลการท่องเที่ยวด้วย Mobile application

 3. จังหวัดชลบุรีได้รับการคัดเลือกให้เป็นหนึ่งในจังหวัดต้นแบบในการจัดตั้งเมืองกีฬา
(Sports City) ซึ่งการเป็นเมืองกีฬานั้นจะช่วยส่งเสริมให้ประชาชนในจังหวัดหันมาเล่นกีฬาและออกกำลังกายเป็นประจำ การพัฒนานักกีฬาและบุคลากรกีฬาไปสู่ความเป็นเลิศ จัดการแข่งขันกีฬาระดับนานาชาติ และส่งเสริมอุตสาหกรรมกีฬาในจังหวัดให้เป็นไปอย่างต่อเนื่อง โดยส่งเสริมอุตสาหกรรมกีฬาแบบครบวงจร รวมทั้งส่งเสริมกีฬาเพื่อการท่องเที่ยว (Sports Tourism) ให้เป็นศูนย์กลาง (Hub) ด้านกีฬาของภูมิภาค
ในการเก็บตัวฝึกซ้อมสำหรับนักกีฬาชาวต่างชาติซึ่งจะสร้างรายได้ให้กับจังหวัดอีกด้วย

 4. มีระบบขนส่งและโลจิสติกส์ที่หลากหลาย ทั้งระบบขนส่งทางถนน ระบบราง การขนส่งทางน้ำ อีกทั้งมีที่ตั้งอยู่ใกล้กับท่าอากาศยานสุวรรณภูมิ ทำให้มีโอกาสที่จะพัฒนาเป็นศูนย์กลางการขนส่งและบรรจุภัณฑ์ของภูมิภาคเอเชียตะวันออกเฉียงใต้ต่อไปในอนาคต ซึ่งนโยบายการส่งเสริมเขตพัฒนาพิเศษ
ภาคตะวันออก (EEC) ก็มีการลงทุนด้านโครงสร้างพื้นฐานเพื่อรองรับการพัฒนาอย่างครอบคลุม สามารถเชื่อมโยงทั้งในพื้นที่และระหว่างพื้นที่ได้อย่างประสิทธิภาพ อำนวยความสะดวก ลดต้นทุนและเวลาใน
การขนส่งสินค้าและการเดินทางของนักท่องเที่ยว

 5. จังหวัดชลบุรีเป็นแหล่งผลิตสินค้าทางการเกษตรที่สำคัญ เช่น อ้อย มันสำปะหลัง ยางพารา และปาล์มน้ำมัน และมีระบบการขนส่งที่สามารถเชื่อมโยงกับท่าเรือแหลมฉบังได้โดยสะดวก ซึ่งสามารถสร้างรายได้ให้เป็นจำนวนมาก จังหวัดจึงได้นำนโยบายส่งเสริมการเกษตรดีที่เหมาะสม (GAP : Good Agricultural Practices , Good Animal Practices , Good Aquatic Practices) มาส่งเสริมการผลิตสินค้าทางการเกษตรของจังหวัด โดยการปรับปรุงกระบวนการผลิตเพื่อให้ผลผลิตที่มีคุณภาพและมูลค่า
เพิ่มขึ้น สอดคล้องกับความต้องการของผู้บริโภค ความต้องการของตลาด และข้อกำหนดมาตรฐานในเวที AEC และสามารถแข่งขันได้ทั้งตลาดภายในประเทศและ AEC

 **1.4 อุปสรรค/ภัยคุกคาม (Threats)**

1. ในระยะเวลาที่ผ่านมา การก้าวหน้าทางเทคโนโลยีในแง่มุมต่างๆ เป็นไปแบบก้าวกระโดด (Big Bang of Technology) อัตราการเข้าถึงอินเทอร์เน็ต การเติบโตของอุตสาหกรรมโทรคมนาคมเชิงพาณิชย์ และการเข้าแข่งขันของผู้เล่นในตลาด ล้วนทำให้เทคโนโลยีเข้าสู่ชีวิตประจำวันของคนทั่วไปได้ง่ายขึ้น ว่องไวขึ้น ในราคาที่เอื้อมถึงได้ง่ายขึ้น และส่งผลกระทบต่อเราอย่างหลีกเลี่ยงไม่ได้ ทั้งด้านเศรษฐกิจ วิถีชีวิตและสังคม ไปจนถึงมิติทางกฎหมายและการเมือง เปลี่ยนวิถีชีวิตของเราตั้งแต่วิธีการสื่อสาร การสั่งซื้อสินค้า
การเรียกรถโดยสารสาธารณะ การรักษาผู้ป่วย หรือการใช้หุ่นยนต์แทนแรงงานคนในกระบวนการผลิตอย่างกว้างขวาง ความก้าวหน้าของ​เทคโนโลยีดังกล่าวจะทำให้อารยธรรมของมนุษย์เปลี่ยนไปโดยสิ้น​เชิง​
อีกทั้งยังคาดว่า ปี 2040 จะเกิดปรากฏการณ์ที่เรียกว่า​ ‘Singularity’ อันเป็นจุดพลิก​ประวัติศาสตร์ของมนุษยชาติเพราะปัญญาประดิษฐ์จะเก่งกว่ามนุษย์​ ดังนั้น ความรู้และการศึกษาคือสิ่งที่จำเป็นในการรับมือกับการเปลี่ยนแปลงดังกล่าว

**2. การเปลี่ยนแปลงเชิงโครงสร้างประชากร**ปัจจุบันเรากำลังก้าวเข้าสู่สังคมผู้สูงอายุ เพราะคนเกิดน้อยลงมากและเทคโนโลยีการแพทย์สมัยใหม่ทำให้คนมีอายุยืนขึ้นในปี 2040 หรืออีก 23 ปีข้างหน้า
โลกจะมีสัดส่วนประชากรที่อายุสูงกว่า 60 ปี ถึงร้อยละ 20 เทียบกับเพียงร้อยละ 12 ในปี 2015
สังคมผู้สูงอายุจะเป็นความท้าทายทั้งทางเศรษฐกิจและสังคม จะส่งผลกระทบต่อโครงสร้างตลาดแรงงาน โครงสร้างการบริโภคการออม ภาระด้านการคลังและรายจ่ายด้านสวัสดิการ ตลอดจนคุณภาพชีวิต
ของผู้สูงอายุที่ต้องดูแลตัวเองในวัยชรา และที่สำคัญสังคมผู้สูงอายุจะทำให้บริบททางการเมืองเปลี่ยนแปลงไปด้วย เนื่องจากฐานเสียงผู้สูงอายุจะสำคัญมากขึ้น และจะเน้นเรื่องการรักษาสิทธิประโยชน์และสวัสดิการของตนเองเป็นหลัก คำนึงถึงอนาคตของคนรุ่นต่อไปน้อยลง การดำเนินนโยบายปฏิรูปเศรษฐกิจและสังคม
จะทำได้ยากขึ้น

3. ค่านิยมทางสังคมที่เปลี่ยนแปลงไป ไม่ว่าจะเกิดจากความก้าวหน้าและรวดเร็วของสื่อเทคโนโลยี การเลียนแบบวัฒนธรรมตะวันตกไม่ว่าจากสื่อโทรทัศน์ ภาพยนตร์ หนังสือ หรืออินเตอร์เน็ตก็ตาม
ทำให้ขนบธรรมเนียม จารีตประเพณี วัฒนธรรมที่ดีงาม และพฤติกรรมของคนในสังคมไทยเปลี่ยนไป เนื่องจากคนในสังคมไม่สามารถปรับตัวและรู้เท่าทันการเปลี่ยนแปลงได้อย่างเหมาะสม นอกจากนี้สภาพแวดล้อมในอดีตกับปัจจุบันแตกต่างกันมาก ในปัจจุบันมีสิ่งยั่วยุ สถานบันเทิงเริงรมย์ต่างๆ ศูนย์การค้า ปัญหาสารเสพติด และความรุนแรง ซึ่งส่งผลให้วัยรุ่นอาจใช้ชีวิตที่หลงผิด จนอาจก่อให้เกิดเป็นปัญหาอาชญากรรมทางสังคมได้ ทำให้มีคุณภาพชีวิตที่ไม่ดี ยากจน ไม่มีโอกาสศึกษาต่อ ต้องหาเลี้ยงชีพโดยไม่สุจริต เกิดความฟุ้งเฟ้อเพื่อต้องการให้ตนเองทัดเทียมกับผู้อื่น และในที่สุดก็เกิดค่านิยมทางเพศที่ผิดๆ เช่น การมีความคิดว่า การขายบริการทางเพศเป็นสิ่งที่หารายได้ให้แก่ตนเองได้อย่างรวดเร็ว เป็นต้น

4. มาตรการส่งเสริมการลงทุนให้ต่างชาติมากกว่าไทย ไม่ว่าจะเป็นความตกลงด้านการลงทุนระหว่างประเทศ (International Investment Agreements: IIAs) ความตกลงเพื่อการส่งเสริมและคุ้มครองการลงทุนทวิภาคี (Bilateral Investment Treaty: BIT) มาตรการลดและยกเว้นภาษี มีทั้งภาษีเงินได้นิติบุคคล ภาษีเงินได้บุคคลธรรมดา ภาษีธุรกิจเฉพาะ รวมถึงภาษีเงินได้ หัก ณ ที่จ่าย ส่วนมาตรการอื่นที่ไม่ใช่ภาษีและการอำนวยความสะดวกให้กับนักลงทุน เพื่อเป็นการดึงดูดให้นักลงทุน ต่างชาติเข้ามาจัดตั้งไอเอชคิว และไอทีซีในประเทศไทยให้มากขึ้นรวมทั้งรองรับการแข่งขันในการค้าระหว่างประเทศที่เพิ่มขึ้นด้วย

5. มาตรการกีดกันที่ไม่ใช่ภาษี (Non-Tariff Measures: NTMs) เป็นกฎระเบียบข้อบังคับที่รัฐบาล ประเทศต่างๆ กำหนดขึ้นเพื่อเป็นสร้างอุปสรรคต่อการส่งออกของประเทศคู่ค้า หรือเพื่อกีดกันการนำเข้าที่ไม่สอดคล้องกับความตกลงระหว่างประเทศ โดยทั่วไปพบว่าประเทศต่างๆ นำมาตรการที่มิใช่ภาษีมาใช้อย่างเข้มงวดเกินไป จนทำให้ประเทศอื่นมองว่าเป็นมาตรการที่ไม่เป็นธรรม กลายเป็นอุปสรรคทางการค้าที่มิใช่ภาษีเกิดขึ้น เช่น การกำหนดคุณภาพที่เกินมาตรฐานสากลหรือการเข้มงวดในการตรวจสอบมาตรฐานสินค้า และใช้เวลาในการตรวจสอบนานมากจนอาจทำให้ สินค้าเกิดความเสียหาย ตลอดจนการปฏิบัติด้านพิธีการศุลกากรที่ไม่เป็นธรรม เช่น การบริหารโควตาภาษี (Tariffs Rate Quatas: TRQs) สวัสดิภาพสัตว์ (Animal Welfare) มาตรฐานสิ่งแวดล้อมที่เกี่ยวข้องกับการค้า (Trade-Related Environmental Measures) การปิดฉลากสินค้าตัดแต่งสารพันธุกรรม (Genetically Modified Organisms: GMOs) มาตรฐานแรงงาน (Trade and Labour Standard) เป็นต้น การใช้มาตรการฝ่ายเดียวและอ้างว่าประเทศคู่ค้าไม่ปฏิบัติตามความตกลงของ WTO อย่างมีประสิทธิภาพ เช่น ประเด็นทรัพย์สินทางปัญญา กฎระเบียบเกี่ยวกับกระบวนการตรวจสอบสินค้าและพิธีการศุลกากร เงื่อนไขการลงทุนและนโยบายการแข่งขัน เป็นต้น

6. การเปลี่ยนแปลงของสภาพภูมิอากาศ (Crimate change) ไม่ว่าจะเนื่องมาจากความผันแปรตามธรรมชาติหรือกิจกรรมของมนุษย์ ล้วนส่งผลกระทบต่อทรัพยากรธรรมชาติและสิ่งแวดล้อมของจังหวัด เช่น การเพิ่มสูงขึ้นของระดับน้ำทะเลส่งผลต่อการกัดเซาะชายฝั่ง ทำให้สูญเสียพื้นดินชายหาดและ
แหล่งท่องเที่ยวทางทะเล รวมถึงระบบนิเวศทางทะเลและชายฝั่งซึ่งเป็นแหล่งผลิตสัตว์น้ำ ความหลากหลายทางชีวภาพ และชีวิตความเป็นอยู่ของชุมชนท้องถิ่น นอกจากนี้อิทธิผลของการเปลี่ยนแปลงสภาพภูมิอากาศยังทำให้เกิดปัญหาการขาดแคลนน้ำในบางพื้นที่ ส่งผลต่อภาคการเกษตร ภาคอุตสาหกรรม การพัฒนาด้านเศรษฐกิจและสังคมของประเทศโดยรวมอีกด้วย